Nafarroako Parlamentuko Mahaiak, 2023ko otsailaren 13an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Isabel Olave Ballarena andreak aurkezturiko mozioa, zeinaren bidez Nafarroako Gobernua premiatzen baita Nafarroan emakumeen genitalen ebaketa prebenitzeko eta horren aurrean jarduteko protokoloa gaurkotu dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Lehendakaritzako, Berdintasuneko, Funtzio Publikoko eta Barneko Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2023ko otsailaren 13an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide eta Navarra Suma talde parlamentarioari atxikitako Isabel Olave Ballarena andreak, Legebiltzarreko Erregelamenduan xedatuaren babesean, honako mozio hau aurkezten du, Lehendakaritzako Batzordean eztabaidatzeko:

2013ko ekainean, “Nafarroan emakumeen genitalen ebaketa prebenitzeko eta horren aurrean jarduteko protokoloa” onetsi zuen Nafarroak. Beharrezkoa zen praktika hori pairatzen zuten emakumeei erantzun integrala ematea eta “jorratzea emakumeen oinarrizko giza eskubideen urraketaren eta genero-indarkeriaren ikuspuntutik hura ezabatzeko, ez ikuspuntu juridikotik soilik, baizik eta ikuspuntu erreal eta eraginkor batetik”.

Igaro diren hamar urteetan, Protokoloari ez zaio inolako aldaketarik edo eguneraketarik egin, nahiz eta gerora genero-indarkeriari buruzko legeak onetsi diren, eta gai horretan aurrerapausoak eman diren ekintza eta esku-hartzearen, elkarteen ekarpenen eta emakumeen genitalen ebaketari buruzko ikerlanen bidez.

Erabaki proposamena:

Nafarroako Parlamentuak Nafarroako Gobernua premiatzen du:

1. Gehienez ere bi hilabeteko epean lantalde bat era dezan, Protokolo horren eguneraketa egiteko.

2. Lantaldean eta berraztertu beharreko Protokoloan honako hauek egon daitezen:

• Genero-indarkeriaren biktima diren emakumeen babesarekin eta arretarekin lotutako jarduketa-esparruetako teknikariak, bai eta berraztertu beharreko Protokoloa prestatzean ere.

• Talde parlamentario bakoitzeko ordezkari bat.

• Nafarroan Emakumeen Genitalen Ebaketa pairatzen duten emakumeekin zuzenean esku hartzen duten gizarte-entitateetako ordezkariak.

Nafarroan, 2023ko otsailaren 8an

Foru parlamentaria: Isabel Olave Ballarena